《丰生坊初冠》
明代·罗钦顺

皎皎珊瑚枝，凝辉玉堂戺。一见已知奇，再见益堪喜。

少小攻文章，明窗无虚晷。兹辰突而弁，居然异童子。

古礼不多存，存者何常已。三加威仪备，所重成人尔。

成人必有德，忠信以为址。篑篑靡停功，峨峨见崇峙。

家声四百年，鹏程九万里。寻常得失间，何足挂唇齿。

昔贤怀一饭，况乃言之旨。祝子非他人，瓯滨天下士。

作者简介：（1465—1547） 明江西泰和人，字允升，号整庵。弘治六年进士。授编修，迁南京国子监司业，以实行教士。忤刘瑾，革职为民。瑾诛复官，累迁吏部右侍郎。世宗即位，擢吏部尚书，以与张璁、桂萼同朝为耻，辞归。家居二十年，潜心性理之学。初笃信佛学，后舍弃。认为博学、审问、慎思、明辨、笃行，废一不可，卒谥文庄。有《困知记》、《整庵存稿》。